विश्व की प्रत्येक सभ्यता में एक ऐसे पवित्र उपासना स्थल की कल्पना की गई है, जहाँ साक्क्षात ईश्वर का वास होता है, और यहाँ किसी भी प्रकार का अनैतिक कार्य करना वर्जित है, और यदि उस उपासना स्थल पर किसी से कोई अनैतिक कृत्य हो ही जाय, तो उसे दण्डित करना और उस स्थान को पुनः पवित्र कर उस ईष्ट की पुनः प्राण प्रतिष्ठा करना आवश्यक है अन्यथा वह स्थान अपवित्र एवं अपूज्य माना जाता है, लगभग सभी सभ्यताओं में इस प्रकार की परिपाटी है | भारत में इसे मंदिर कहा गया है; मंदिर में प्रगट या अप्रगट रूप से उस समुदाय के आराध्य का स्थान होता है | एक लम्बी दासता के उपरान्त जब भारत बाह्य शक्तियों की दासता से मुक्त हुआ, तब यहाँ २६ जनवरी १९५० को गणतंत्र की स्थापना की गई, और लोकसभा, राज्यसभा, विधान सभा आदि के रूप में लोकतंत्र के नए मंदिरों की स्थापना हुई, जिनमें लोकतंत्र के संविधान की पवित्रता को बनाए रखते हुए, जनहित के कार्यों का निष्पादन पूर्ण निष्ठां एवं ईमानदारी से हो ऐसी अपेक्क्षा की गई है | इन मंदिरों में जनता द्वारा चयनित निष्ठावान, चरित्रवान, राष्ट्रभक्त, आ सकें ऐसी व्यवस्था की गई थी; कोई अपराधी, विक्षिप्त या राष्ट्रद्रोही इन मंदिरों की पवित्रता को नष्ट न कर सके इसकी भी व्यवस्था की गई थी | प्रारम्भ में इन मंदिरों में पूर्ण निष्ठां एवं ईमानदारी के साथ जनहित के कार्य होते हुए दिखाई भी दिए; परन्तु कुछ अंतराल के पश्चात ही यहाँ चयनित होकर आने वाले जनप्रतिनिधियों पर सत्ता का ऐसा मद चढने लगा कि शनै: शनै: उन्होंने किसी भी प्रकार सत्ता सुख भोगते हुए, तमाम तरीके के अनैतिक कार्यों को यहाँ से निष्पादित करना प्रारम्भ कर दिया, और तो और सर्वथा अयोग्य, भृष्ट, एवं अपराधी लोग भी विभिन्न प्रकार के अनुचित साधनों द्वारा यहाँ चयनित हो कर आने लगे | आज ये मंदिर जनतंत्र की उपासना के योग्य न रहकर, विभिन्न प्रकार के अपराधियों के सुरक्षित अड्डे बन चुके हैं | स्थान कितना भी पवित्र हो; यदि उस स्थान में अपराधी और व्यभिचारी अपना अड्डा बना लें, तो उस स्थान की पवित्रता को पुनर्स्थापित करने के लिए उन अपराधियों को निकालना आवश्यक है, फिर चाहे इसके लिए उस स्थान को ही क्षति पहुंचानी पड़े |